CELEX: 32022D0567
Language: sl
Date: 2022-04-04 00:00:00
Title: Sklep Sveta (EU) 2022/567 z dne 4. aprila 2022 o stališču, ki se v imenu Evropske unije zastopa v Partnerskem svetu, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede sprejetja operativnih smernic za vodenje foruma civilne družbe

8.4.2022   
               
               
                  SL
               
               
                  Uradni list Evropske unije
               
               
                  L 109/48
               
            
         SKLEP SVETA (EU) 2022/567
         z dne 4. aprila 2022
         o stališču, ki se v imenu Evropske unije zastopa v Partnerskem svetu, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede sprejetja operativnih smernic za vodenje foruma civilne družbe
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti členov 43 in 91, člena 100(2) ter člena 207(4), prvi pododstavek, v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Unija je s Sklepom Sveta (EU) 2021/689 (1) sklenila Sporazum o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum o trgovini in sodelovanju), ki je začel veljati 1. maja 2021, potem ko se je začasno uporabljal od 1. januarja 2021.
                  
               
                     (2)
                  
                  
                     Člen 14 Sporazuma o trgovini in sodelovanju zahteva, da Partnerski svet, ustanovljen z navedenim sporazumom, sprejme operativne smernice za vodenje foruma civilne družbe (v nadaljnjem besedilu: smernice).
                  
               
                     (3)
                  
                  
                     Zato je primerno, da se o sprejetju smernic določi stališče, ki se v imenu Unije zastopa v Partnerskem svetu.
                  
               
                     (4)
                  
                  
                     Da se omogoči pravočasno sprejetje smernic, bi moral ta sklep začeti veljati na dan sprejetja –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa v Partnerskem svetu, ustanovljenem s Sporazumom o trgovini in sodelovanju, glede sklepa, ki se sprejme v skladu s členom 14 navedenega sporazuma, temelji na osnutku operativnih smernic za vodenje foruma civilne družbe, ki je priložen temu sklepu.
         
         
            Člen 2
            Ta sklep začne veljati na dan sprejetja.
         
         
            V Luxembourgu, 4. aprila 2022
            
               
                  Za Svet
               
               
                  predsednica
               
               R. BACHELOT-NARQUIN
            
         
         
            (1)  Sklep Sveta (EU) 2021/689 z dne 29. aprila 2021 o sklenitvi, v imenu Unije, Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (UL L 149, 30.4.2021, str. 2).
      
      
         
            PRILOGA
            SMERNICE ZA FORUM CIVILNE DRUŽBE
            na podlagi Sporazuma o trgovini in sodelovanju
            Člen 14(1) in člen 14(2) Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum o trgovini in sodelovanju) določata, da pogodbenici pomagata pri organizaciji foruma civilne družbe, ki ga sestavljajo predstavniki civilne družbe Evropske unije in Združenega kraljestva Velika Britanija in Severna Irska (v nadaljnjem besedilu: Združeno kraljestvo), ki se sestaja najmanj enkrat letno, razen če se pogodbenici dogovorita drugače. Poleg tega Sporazum o trgovini in sodelovanju določa, da Partnerski svet sprejme operativne smernice za vodenje foruma.
            1.   UDELEŽENCI
            
            V skladu s členom 14(3) Sporazuma o trgovini in sodelovanju (1) se bodo v forumu civilne družbe zbrali predstavniki civilne družbe Evropske unije in Združenega kraljestva, in sicer predstavniki poslovnih organizacij in organizacij delodajalcev (vendar ne posameznih zasebnih podjetij), sindikatov, akademskih krogov in nevladnih organizacij iz različnih sfer družbe, pomembnih za področja, zajeta v drugem delu Sporazuma o trgovini in sodelovanju. Pogodbenici bosta uporabljali svoja pravila in prakse o registraciji predstavnikov civilne družbe, da bi spodbujali uravnoteženo zastopanost organizacij civilne družbe.
            Iz praktičnih razlogov bo število fizičnih udeležencev foruma civilne družbe omejeno na 60 predstavnikov civilne družbe na vsaki strani, razen če se pogodbenici dogovorita drugače. Ti predstavniki se bodo lahko udeležili sestankov foruma civilne družbe osebno ali prek elektronskih sredstev. Pogodbenici se lahko v skladu s členom 14(2) Sporazuma o trgovini in sodelovanju dogovorita, da bo sestanek v celoti potekal virtualno. Forum civilne družbe bo odprt za opazovanje drugim vnaprej registriranim članom organizacij civilne družbe.
            2.   PODROČJE UPORABE
            
            Razprave foruma civilne družbe bodo zajemale področja iz drugega dela Sporazuma o trgovini in sodelovanju: trgovina, letalstvo, cestni promet, koordinacija sistemov socialne varnosti in vizumi za kratkotrajne obiske, ribištvo in druge določbe.
            3.   ČASOVNI RAZPORED, ORGANIZACIJA IN DNEVNI REDI
            
            Sporazum o trgovini in sodelovanju določa, da se forum civilne družbe sestaja najmanj enkrat na leto, razen če se pogodbenici dogovorita drugače. Forum civilne družbe se bo sestajal ob istem času kot bodo seje Odbora za trgovinsko partnerstvo, razen če se pogodbenici dogovorita drugače. Na forumu bodo lahko sodelovali sopredsedujoči Odboru za trgovinsko partnerstvo in specializiranim trgovinskim odborom ter sopredsedujoči specializiranim odborom za energijo, zračni prevoz, varnost v letalstvu, cestni prevoz, koordinacijo sistemov socialne varnosti ter ribištvo, kadar se bodo v njegovem okviru obravnavane zadeve v njihovi pristojnosti.
            Forum civilne družbe organizira pogodbenica, ki je odgovorna za organizacijo seje Odbora za trgovinsko partnerstvo, kar pomeni, da se lokacija foruma izmenjuje med Evropsko unijo in Združenim kraljestvom, razen če se pogodbenici dogovorita drugače. Pogodbenica, ki gosti forum, zagotovi prostor in pomaga pri sestanku (npr. zagotovi povezave za registracijo in virtualno udeležbo).
            Pogodbenici si bosta prizadevali, da se pred dogovorom o dnevnem redu o možnih točkah dnevnega reda posvetujeta s svojimi notranjimi svetovalnimi skupinami. Pogodbenici si bosta prizadevali za objavo osnutkov dnevnih redov 15 dni pred datumom sestanka foruma civilne družbe.
            Pogodbenica gostiteljica pripravi osnutek rezultatov in sklepov foruma civilne družbe v dogovoru z drugo pogodbenico v 30 dneh po sestanku. Rezultati in sklepi vsakega sestanka se posredujejo Partnerskemu svetu, Odboru za trgovinsko partnerstvo in specializiranim odborom za energijo, zračni prevoz, varnost v letalstvu, cestni prevoz, koordinacijo sistemov socialne varnosti ter ribištvo in bodo javno dostopni.
            V skladu z drugim stavkom člena 14(1) Sporazuma o trgovini in sodelovanju lahko Partnerski svet spremeni te smernice, tudi za obravnavanje vprašanj, ki se pojavijo med njihovim izvajanjem.
            
               (1)  Forum civilne družbe je odprt za sodelovanje neodvisnih organizacij civilne družbe s sedežem na ozemljih pogodbenic, vključno s člani notranjih svetovalnih skupin iz člena 13 Sporazuma o trgovini in sodelovanju. Vsaka pogodbenica spodbuja uravnoteženo zastopanost, vključno z nevladnimi organizacijami, poslovnimi organizacijami in organizacijami delodajalcev ter sindikati, dejavnimi na področju gospodarstva, trajnostnega razvoja, socialnih zadev, človekovih pravic, okolja in drugih zadev.